b'\n_START_ARTICLE_\nEuromarket\n_START_PARAGRAPH_\nEuromarket (aik. Eka-market) oli suomalainen hypermarketketju, joka toimi vuosina 1973\xe2\x80\x932017._NEWLINE_Ensimm\xc3\xa4inen Eka-market perustettiin Helsingin Kannelm\xc3\xa4keen nykyisen kauppa\xc2\xadkeskus Kaaren paikalle vuonna 1973, nimi tuli yhdistelm\xc3\xa4st\xc3\xa4 Elanto ja Kannelm\xc3\xa4ki. Marketin nykyinen perillinen on kauppakeskus Kaaren Prisma. Aluksi n\xc3\xa4m\xc3\xa4 hypermarketit, alkuper\xc3\xa4iselt\xc3\xa4 nimelt\xc3\xa4\xc3\xa4n "automarketit", olivat E-liikkeen paikallisen osuusliikkeen ja Keskusosuusliike OTK:n yhdess\xc3\xa4 omistamia. Kun osuusliikkeet yhdistyiv\xc3\xa4t OTK:n kanssa valtakunnalliseksi E-osuuskunta Ekaksi, omistus siirtyi sille. Itsen\xc3\xa4isen\xc3\xa4 pysynyt Elanto yhdisti Eka-markettinsa Maxi-marketketjuun. Eka-yhtym\xc3\xa4n ketju laajeni 1980-luvun lopussa, kun Centrum-tavaratalot liitettiin siihen._NEWLINE_Eka-market-ketju uudistettiin 1990-luvulla, ja se sai nimen Euromarket. Euromarket oli vuosina 1995\xe2\x80\x932004 Elannon Maxin sisarketju, jota johdettiin sen kanssa yhten\xc3\xa4 kokonaisuutena. Tuolloin Maxi toimi p\xc3\xa4\xc3\xa4kaupunkiseudulla ja Euromarket p\xc3\xa4\xc3\xa4kaupunkiseudun ulkopuolella. Nykyisin Eka-marketin nimi on verkossa toimivan elintarvike- ja p\xc3\xa4ivitt\xc3\xa4istavarakauppa Ekamarket.comin k\xc3\xa4yt\xc3\xb6ss\xc3\xa4._NEWLINE_Vuonna 2005 Tradekan ja Wihurin Ruokamarkkinoiden v\xc3\xa4hitt\xc3\xa4iskauppaketjut yhdistettiin, mink\xc3\xa4 seurauksena kolme Etuj\xc3\xa4tti\xc3\xa4 ja M\xc3\xa4nts\xc3\xa4l\xc3\xa4n Sesto muuttuivat Euromarketeiksi._NEWLINE_Euromarkettien m\xc3\xa4\xc3\xa4r\xc3\xa4 oli v\xc3\xa4hentynyt v\xc3\xa4hitellen vuodesta 2009 alkaen joko liiketoimintakauppojen tai lopetusten kautta. Suomen L\xc3\xa4hikauppa perusteli luopumisia strategiallaan, joka keskittyi l\xc3\xa4hikauppaan. Lis\xc3\xa4ksi Euromarket-ketju oli ollut pitk\xc3\xa4\xc3\xa4n tappiollinen; erityisesti haasteita Euromarketille oli aiheuttanut saksalainen kilpailija Lidl. Marraskuussa 2013 j\xc3\xa4i j\xc3\xa4ljelle vain Kotkan Euromarket, kun Uudenkaupungin myym\xc3\xa4l\xc3\xa4 suljettiin ketjun toiseksi viimeisen\xc3\xa4 toimipisteen\xc3\xa4._NEWLINE_Kesko osti Suomen L\xc3\xa4hikaupan marraskuussa 2015, mutta Kilpailu- ja kuluttajaviraston ehtojen mukaan Kotkan Euromarket oli myyt\xc3\xa4v\xc3\xa4 jollekin kilpailevalle kaupparyhm\xc3\xa4lle. Lopulta Kotkan Euromarket lopetettiin kokonaan 27. huhtikuuta 2017, sill\xc3\xa4 kaupalle ei l\xc3\xb6ytynyt ostajaa ajoissa.'